ระเบียบกรมพัฒนาธุรกิจการค้า ว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขายหรือประกอบการงานแล้ว (ฉบับที่ 2) พ.ศ. 2545

ระเบียบกรมพัฒนาธุรกิจการค้า

ระเบียบกรมพัฒนาธุรกิจการค้า
ว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขาย
หรือประกอบการงานแล้ว
(ฉบับที่
๒)
พ.ศ.
๒๕๔๕

ตามที่กรมทะเบียนการค้าได้ออกระเบียบว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขายหรือประกอบการงานแล้ว
พ.ศ. ๒๕๔๕ ลงวันที่ ๕ มิถุนายน
๒๕๔๕
วางระเบียบเกี่ยวกับการจำแนกห้างหุ้นส่วนที่ไม่ได้ทำการค้าขายหรือประกอบการงานแล้ว
แยกออกต่างหากจากห้างหุ้นส่วนจดทะเบียนออกจากสารบบทะเบียนไปนั้น

เพื่อให้การปฏิบัติงานในการจำแนกห้างหุ้นส่วนจดทะเบียนออกจากสารบบทะเบียนชัดเจนยิ่งขึ้น
อธิบดีกรมพัฒนาธุรกิจการค้าในฐานะนายทะเบียนกลาง
สำนักงานทะเบียนหุ้นส่วนบริษัทกลาง จึงออกระเบียบเพิ่มเติม ดังนี้

ข้อ ๑ 
ระเบียบนี้เรียกว่า ระเบียบกรมพัฒนาธุรกิจการค้า
ว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขายหรือประกอบการงานแล้ว (ฉบับที่
๒) พ.ศ. ๒๕๔๕

ข้อ ๒[๑]  ระเบียบนี้ให้ใช้บังคับตั้งแต่วันที่ออกระเบียบเป็นต้นไป

ข้อ ๓ 
ให้ยกเลิกความใน ข้อ ๓ ของระเบียบกรมทะเบียนการค้า
ว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขายหรือประกอบการงานแล้ว พ.ศ.
๒๕๔๕ ลงวันที่ ๕ มิถุนายน ๒๕๔๕ และให้ใช้ความต่อไปนี้แทน
ข้อ ๓ 
เมื่อนายทะเบียนมีมูลเหตุอันสมควรจะเชื่อว่า
ห้างหุ้นส่วนใดไม่ได้ทำการค้าขายหรือประกอบการงานแล้ว เช่น
มีหลักฐานหรือข้อเท็จจริงยืนยันว่าได้มีการเลิกห้างหรือเลิกทำการค้าขายหรือประกอบการงานแล้วแต่ยังไม่ได้จดทะเบียนเลิกห้างให้สมบูรณ์
หรือปรากฏว่าห้างนั้นไม่ได้นำส่งงบการเงินและไม่มีการติดต่อทางทะเบียนติดต่อกันเป็นระยะเวลาตั้งแต่
๓ ปีขึ้นไป หรือมีหลักฐานปรากฏชัดว่าห้างนั้นไม่มีที่ตั้งสำนักงาน
หรือสถานที่อันได้จดทะเบียนว่าเป็นสำนักงานของห้างนั้นไม่ใช่เป็นที่ตั้งของสำนักงานจริง
และไม่มีการจดทะเบียนเปลี่ยนแปลงที่ตั้งสำนักงานให้นายทะเบียนจำแนกห้างดังกล่าวเป็นห้างที่ไม่ได้ทำการค้าขายหรือประกอบการงานแล้วต่างหากจากห้างที่ยังคงประกอบกิจการค้าอยู่
ก่อนดำเนินการจำแนกห้างที่ไม่ได้ทำการค้าขายหรือประกอบการงานแล้วตามที่กล่าวข้างต้น
ให้นายทะเบียนดำเนินการ ดังนี้
(๑)  มีจดหมายส่งทางไปรษณีย์ลงทะเบียน
สอบถามไปยังห้างหุ้นส่วนดังกล่าวว่ายังทำการค้าขายหรือประกอบการงานอยู่หรือไม่
และให้ห้างตอบกลับมาภายใน ๑ เดือน นับแต่วันที่ลงในจดหมาย
(๒)  ถ้านายทะเบียนได้รับจดหมายตอบจากห้างว่ามิได้ทำการค้าขายหรือประกอบการงานแล้วก็ดี
หรือมิได้รับตอบก็ดี ให้นายทะเบียนจัดทำประกาศสำนักงานทะเบียนหุ้นส่วนบริษัท
เรื่อง จำแนกห้างหุ้นส่วนจดทะเบียนออกจากสารบบทะเบียน
(๓)  นำประกาศฯ ตาม (๒)
ลงโฆษณาในหนังสือพิมพ์
(๔)  ถ้าห้างหุ้นส่วนได้ตอบกลับมาว่ายังคงทำการค้าขายหรือประกอบการงานอยู่ให้ยุติการดำเนินการเพื่อจำแนกห้างหุ้นส่วนนั้น
สำหรับกรณีของห้างที่ไม่ปรากฏที่ตั้งสำนักงาน ให้ดำเนินการเฉพาะการจัดทำประกาศฯ
ตาม (๒) และดำเนินการตาม (๓)
และ (๔) ข้างต้น

ข้อ ๔ 
การหมายเหตุหนังสือรับรองตามระเบียบกรมทะเบียนการค้า
ว่าด้วยการจำแนกห้างหุ้นส่วนจดทะเบียนที่ไม่ได้ทำการค้าขายหรือประกอบการงานแล้ว พ.ศ.
๒๕๔๕ ลงวันที่ ๕ มิถุนายน ๒๕๔๕ ข้อ ๖
ให้พิมพ์ข้อความตามที่กำหนดไว้ในระเบียบข้อดังกล่าว
หรือจะจัดทำตราประทับลงในหนังสือรับรอง โดยมีข้อความดังต่อไปนี้ก็ได้ คือ

นายทะเบียนได้จำแนกห้างหุ้นส่วนนี้ออกจากสารบบทะเบียน
เพราะมีมูลเหตุเชื่อว่าไม่ได้ทำการค้าขายหรือประกอบการงานแล้ว

ประกาศ
ณ วันที่ ๒๕ พฤศจิกายน พ.ศ. ๒๕๔๕
อรจิต  สิงคาลวณิช
อธิบดีกรมพัฒนาธุรกิจการค้า

มณฑาทิพย์/พิมพ์
๒๖
มิถุนายน ๒๕๔๖
สุมลรัตน์/อรรถชัย
แก้ไข
๒
กรกฎาคม ๒๕๔๖

ศิริยา/ผู้จัดทำ
๑๖
ธันวาคม ๒๕๔๘

[๑]ราชกิจจานุเบกษา
เล่ม ๑๒๐ ตอนที่ ๓๘ ง/หน้า ๒๕/๑๓ พฤษภาคม ๒๕๔๖